PROJEKTS

LATVIJAS REPUBLIKAS MINISTRU KABINETS

2019. gada \_\_.\_\_\_\_\_\_\_\_ Noteikumi Nr.\_\_\_\_

Rīgā (prot. Nr. .§)

**Kārtība, kādā Valsts policija klasificē šaujamieročus un to munīciju**

Izdoti saskaņā ar

Ieroču aprites likuma

4. panta ceturto daļu

1. Noteikumi nosaka kārtību, kādā Valsts policija klasificē šaujamieročus un to munīciju.

2. Šaujamieroci vai munīciju klasificē Valsts policijas priekšnieka izveidota Šaujamieroču un munīcijas klasificēšanas komisija (turpmāk – Komisija) vismaz trīs amatpersonu sastāvā. Komisija šaujamieroču vai munīcijas klasificēšanai var pieaicināt valsts institūciju, sporta organizāciju, ieroču komersantu un nevalstisko organizāciju pārstāvjus, kuriem ir padomdevēja tiesības.

3. Komisija šaujamieročus vai munīciju klasificē pēc savas iniciatīvas, uz fiziskās personas vai juridiskās personas (turpmāk – iesniedzējs) iesnieguma pamata.

4. Komisija šaujamieročus vai munīciju klasificē pēc savas iniciatīvas, ja tās rīcībā ir pārbaudīta un apstiprināta informācija par jauniem ražošanā ieviestiem šaujamieročiem vai munīciju.

5. Lai klasificētu šaujamieroci vai munīciju, iesniedzējs Komisijai iesniedz iesniegumu. Iesniedzējs iesniegumam var pievienot arī citu tā rīcībā esošo informāciju par šaujamieroci vai munīciju, kas būtu lietderīga šaujamieroča vai munīcijas klasifikācijai.

6. Komisija pēc iesnieguma saņemšanas vērtē to, tam pievienoto informāciju, kā arī citu informāciju, kas nepieciešama, lai pieņemtu lēmumu.

7. Komisija gadījumos, kad ir pamats uzskatīt, ka šaujamierocis vai munīcija neatbilst attiecīgajam lietojuma veidam, pieprasa atzinumu:

7.1. Aizsardzības ministrijai – par to, vai šaujamierocis vai munīcija ir uzskatāma tikai par militāro šaujamieroci vai munīciju;

7.2. Ārlietu ministrijai – par to, vai munīcija nav uzskatāma par Latvijai saistošajos starptautiskajos līgumos aizliegto munīciju;

7.3. Kultūras ministrijai – par to, vai šaujamierocis ir uzskatāms par tādu, kuram ir vēsturiska vai kultūras nozīme;

7.4. Zemkopības ministrijai par to, vai šaujamierocis vai munīcija ir uzskatāma par medību šaujamieroci vai munīciju;

7.5. Latvijas Sporta federāciju padomei – par to, vai šaujamierocis vai munīcija ir uzskatāma par sporta šaujamieroci vai munīciju.

8. Komisija pēc šo noteikumu 6. un 7.punktā noteikto dokumentu un informācijas izvērtēšanas pieņem lēmumu par šaujamieroča vai munīcijas klasificēšanu, nosakot šaujamieroča tehnisko kategoriju, apakšgrupu, kā arī lietojumu atbilstoši Ieroču aprites likumā noteiktajām prasībām, vai atteikumu klasificēt šaujamieroci vai munīciju.

9. Komisijas pieņemto lēmumu par šaujamieroča vai munīcijas klasifikāciju vai atteikumu klasificēt šaujamieroci vai munīciju ieraksta komisijas sēdes protokolā.

10. Komisija pieņemto lēmumu par šaujamieroča vai munīcijas klasifikāciju vai atteikumu klasificēt paziņo, publicējot to Valsts policijas mājaslapā (<http://www.vp.gov.lv>).

11. Komisija divu darba dienu laikā pēc lēmuma par šaujamieroča vai munīcijas klasifikāciju vai atteikuma klasificēt publicēšanas informē iesniedzēju par lēmuma par šaujamieroča vai munīcijas klasifikāciju paziņošanu Valsts policijas mājaslapā.

12. Valsts policija uztur klasificēto šaujamieroču un munīcijas sarakstu (turpmāk – saraksts) Valsts policijas mājaslapā internetā.

13. Valsts policijas sarakstā par klasificētu šaujamieroci un to munīciju norāda vismaz šādu informāciju:

13.1. piešķirto tehnisko kategoriju;

13.2. lietošanas veidu;

13.3. darbības veidu;

13.4. izgatavotāja nosaukumu (izgatavotāja zīmolu);

13.5. modeļa nosaukumu;

13.6. kalibru;

13.7. patronas veidu.

Ministru prezidents Arturs Krišjānis Kariņš

Iekšlietu ministrs Sandis Ģirģens

Iesniedzējs:

Iekšlietu ministrs Sandis Ģirģens

Vīza:

valsts sekretārs Dimitrijs Trofimovs

A.Melkers 67208232

[andris.melkers@vp.gov.lv](mailto:andris.melkers@vp.gov.lv)